ཁོང་གིས་ཁྲོམ་སྲང་དེ་ག་དང་ཉེ་བའི་སར་གཞིས་བཅས་ཡོད་ལ།ཁོང་ནི་རྩོམ་པ་པོ་ཞིག་ཡིན།ཁོང་གིས་ཚན་རིག་གི་རྟོག་སྒྲུང་བྲིས་ཡོད་ནའང་ཁོང་གི་འཚོ་བ་ནི་ཚན་རིག་གི་ཆ་དང་ལྡན་པ་ཞིག་མ་ཡིན།ཁོང་གིས་དེ་རིང་ཞོགས་པར་རྩོམ་ཡིག་ཤོག་གྲངས་ཉི་ཤུ་བྲིས་མ་ཐག་ཡིན་པས།ཨིན་ལེ་བརྒྱ་ཕྲག་གི་ཕ་རོལ་ཏུ་ཡོད་པའི་སྲས་མོ་ཁཱ་རོ་ལ་ཁ་པར་བཏང་སྟེ་དེ་ཉིད་ཡི་གེར་གཏག་ནས་ཁོང་ལ་རོགས་པ་བྱ་ཐུབ་མིན་དྲིས།ནམ་རྒྱུན་དང་འདྲ་བར།སྲས་མོ་ཁཱ་རོས་སྤྲོ་བ་དང་བཅས་དེ་ལ་འཐད་པའི་ལན་བཏབ་པས་ཁོང་ནི་ཕྱི་རོལ་ཏུ་ཡིག་ཤུབས་ཉོ་རུ་ཡོང་ཞིང་ཞོར་དུ་ཁྱི་གུ་ཁྲིད་འོང་བ་རེད།ཁོང་གིས་སྒོ་ཁའི་ཟོང་ཆུང་ཚོང་ཁང་དང་རྒྱ་གར་ཚོང་ཁང་གི་ཚོང་བདག་ལ་གད་མོ་འབྱིན་བཞིན་ཁ་བརྡ་ཉུང་ཙམ་བྱས་རྗེས་ཡིག་ཤུབས་ཤིག་ཉོས་པ་དང་།དེ་ནས་ཁྱི་གུ་ཁྲིད་དེ་སྲང་ཟུར་གྱི་སྦྲག་ཁང་ལ་སོང་།ཁོང་གིས་ནང་དུ་རྩོམ་ཡིག་བཅུག་ཡོད་པའི་ཡིག་ཤུབས་དེ་ལས་སྟེགས་ཀྱི་རྒྱབ་ཏུ་ཡོད་པའི་བུད་མེད་དེ་ལ་སྤྲད་ཅིང་ཁོང་གིས་ཁོང་མོ་ནི་གཞན་ལས་ཁྱད་དུ་འཕགས་པའི་མཛེས་མ་ཞིག་ཡིན་པར་སྙམ་ཡོད།སྦྲག་ཁང་ནས་ཕྱིར་བུད་པའི་སྐབས་སུ་ཁོང་གི་སེམས་ཁམས་ཤིན་ཏུ་སྐྱིད་པར་གྱུར།མཁའ་དབྱིངས་དྭངས་ཤིང་ཉི་འོད་དྲོན་པོ་མན་ཧ་ཐོན་གྱི་ཐོག་ཁང་མཐོན་པོ་དག་གི་གསེང་ལ་ཁྱབ།ཁོང་ཁྱི་གུ་ཁྲིད་དེ་ཁྲོམ་སྲང་ཞེ་བརྒྱད་པར་བསླེབས་ཤིང་།འགྲུལ་བའི་ངལ་གསོ་སའི་ལམ་འགྲམ་གྱི་ཤིང་གི་རྐུབ་སྟེགས་ཤིག་ཏུ་བཞུགས་ཤིང་།ཐ་མག་རྐང་གཅིག་བླངས་ཏེ་མིག་ཟུམ་ཟུམ་བྱེད་བཞིན་དུ་ཉི་འོད་ཀྱིས་རབ་ཏུ་གསལ་བའི་ཕར་ཕྱོགས་ཀྱི་རྒྱ་ལམ་ལ་བལྟས།